சர்வதேசச் சட்டத்தில் மீட்டொப்படைப்பும் புகலிடமும் ஒன்றுக்கொன்று தொடர்புடையனவாகும். மீட்டொப்படைப்பு என்பது ஒரு நாடு, தன்நாட்டில் இருக்கும் குற்றம் சாட்டப்பட்டவர் அல்லது தண்டனை பெற்ற குற்றவாளியை மற்றொரு நாட்டின் வேண்டுகோளின்படி அந்நாட்டிடம் மீண்டும் ஒப்படைத்தல் ஆகும். புகலிடம் என்பது ஒரு நாடு தன் நாட்டிற்கு வந்தவரை அவ்வாறு மீண்டும் ஒப்படைக்காமல், அவரை வரவேற்று தங்க இடமும் பாதுகாப்பும் வழங்குவதாகும். அதாவது அவரை மீட்டொப்பு செய்ய மறுப்பதே புகலிடமாகும். எனவே தான் ஸ்டார்க் மற்றொரு நாட்டிடம் மீட்டொப்படைப்பு துவங்கும் போது, அந்நாடு அளித்த புகலிடம் முடிவுக்கு வந்து விடுகிறது என்று கூறினார்.